  Туспуктэм: vk.com (Сергей Коновалов) Наталия Сильвестрова Глазкарын 8 номеро гимназиез тупатъяны кутскизы. Ужъёсты «Модернизация школьных систем образования» федерал программа улсын быдэсто. Со сярысь карлэн тӧроез Сергей Коновалов «ВКонтатке» мерлыко вотэсысь бамъёсазы ивортӥзы. Гимназилэсь юртсэ тупатъянлы 86 миллион манет котыр висъязы. Дышетсконниын инженер сӧзнэтэз, выжъёсты, ӧсъёсты воштозы. Тупатъян ужъёсты 2023-тӥ арын коньывуонэ йылпумъяны малпало. Гимназиысь дышетскисьёс берпуметӥ четверте 16 номеро школае ветло. Кез ёрослэн тӧроез Иван Богданов ивортэмъя, Чепца школаез тупатъянлы 34 миллион манет котыр висъямын. Дышетсконниын озьы ик инженер сӧзнэтэз воштозы, борддоръёсты, выжъёсты но вӧлдэтъёсты, спортзалэз тупатъялозы, мебелез воштозы, выль дышетскон тирлыкъёс басьтозы. Школаын нылпи кичӧлтонъёсъя «Притяжение» центр усьтиськоз. Ужъёсты вуоно дышетскон арлэн кутсконэзлы быдэстозы. Ватсалом, «Модернизация школьных систем образования» программае пырем тросаз школаосын тупатъян кутскиз ни. Дышетӥсьлэн но наставниклэн араз «Образование» йӧскалык ӵектос улсын быдэсъяськись ӵектосэ 23 дышетсконни пыриське: Ижкарысь, Можгаысь, Глазовысь, Сарапулысь, Алнаш, Красногорск, Сюмси, Эгра, Ува, Глазов, Балезино, Кез, Яр но Сьӧлта ёросъёсысь школаос. « Подрядчикъёс школаосын ужъёсты кутскизы ини. Красногорск школаез 1-тӥ куатолэзе тупатъяны кутскозы, Уваысьсэ – школаын занятиос йылпумъяськем бере » Дмитрий Варачев, Удмуртиысь дышетонъя но тодосъя министерствоысь ӧнерчи Федерал программае пырись школаосын инженер сӧзнэтэз, укноосты, ӧсъёсты воштозы. Выжъёсты, вӧлдэтъёсты, липетэз, фасадэз быдэсак тупатозы. Дышетскисьёс, анай-атайёс но дышетӥсьёс лэсьтӥськисьёслы буёл пумысен, школалэсь пушсэ тырмытон сярысь ӵектонъёссэс веразы. Тодэ вайытом, Дэри ёросын выль школаез пуктон ужъёс азьланьтӥсько, нош Воткаысь школаын лэсьтӥськонэз йылпумъязы ни. Тегъёс: школаос тупатъянужъёс Глазкар Кез Удмуртия  